རྒྱུ་འབྲས་ཀྱི་རིག་པ་དེ་དག་ལ་བརྟེན་ནས་སེམས་ཅན་ཐམས་ཅད་རང་གི་ཕ་མ་ཡིན་པར་ཤེས་ན།ཨ་མའི་དྲིན་གཟོ་དགོས་པ་དེ་ནི་དམ་པའི་ལྷ་ཆོས་དང་མཐུན་པ་དང་འཇིག་རྟེན་ཡ་རབ་ཀྱི་སྤྱོད་པ་དང་མཐུན་པ་ཞིག་ཡིན་པ་མ་ཟད་དེ་དག་ལ་རང་གི་ལུས་ངག་ཡིད་གསུམ་གྱིས་སྒོ་ནས་བསྙེན་བཀུར་བྱས་པ་ཡིན་ན་ཕན་ཡོན་ཆེན་པོ་ཡོད་པར་གསུངས་ཡོད།དེ་ཡང་མངོན་པ་མཛོད་གནས་བཞི་པའི་སྐབས་སུ།འཕགས་པ་མིན་ཡང་ཕ་མ་དང་།།ནད་པ་དང་ནི་ཆོས་སྨྲ་དང་།།སྐྱེ་མཐའི་བྱང་ཆུབ་སེམས་དཔའ་ལ།།ཡོན་ནི་གཞལ་དུ་མེད་པ་ཡིན།།ཞེས་སེམས་ཅན་ཐམས་ཅད་ལ་ཡོན་སོགས་ཕུལ་བའི་སྒོ་ནས་བསྙེན་བཀུར་བྱས་ན་ཕན་ཡོན་ཆེ་བ་མ་ཟད་ལྷག་པར་དུ་ཚེ་འདིའི་རང་གི་ཕ་མ་དང་།ནད་པ།དེ་བཞིན་ཆོས་སྨྲ་མཁན།སྲིད་པ་མཐའ་མ་པའི་གང་ཟག།བྱང་ཆུབ་སེམས་དཔའ།དེ་དག་ལ་རང་གི་ལུས་ངག་ཡིད་གསུམ་གྱི་སྒོ་ནས་ཞབས་ཏོག་ཞུས་པ་ཡིན་ན་བསོད་ནམས་ཀྱི་ཚོགས་རྫོགས་ནས་རང་ཉིད་ཀྱི་ལས་ངན་པའི་སྡིག་སྒྲིབ་དང་མ་རིག་པའི་མུན་པ་ཇེ་སྲབ་ཏུ་ཕྱིན་པ་དང།ཤེས་བྱ་ལ་བློ་གྲོས་རབ་ཏུ་རྒྱས་པ་དང་སེམས་ཅན་ལ་སྙིང་བརྩེ་བའི་བྱང་ཆུབ་ཀྱི་སེམས་དེ་དག་རང་གི་རྒྱུད་ལ་བསྐྱེད་སླ་བར་གསུངས་པ་དང་།སྤྱོད་འཇུག་ལས།།ཕན་པར་བསམ་པ་ཙམ་གྱིས་ཀྱང་།།སངས་རྒྱས་མཆོད་ལས་ཁྱད་འཕགས་ན།།སེམས་ཅན་མ་ལུས་ཐམས་ཅད་ཀྱི།།བདེ་དོན་བརྩོན་པ་སྨོས་ཅི་དགོས།ཞེས་མར་གྱུར་འགྲོ་བ་དེ་དག་གི་ལུས་ངག་ཡིད་གསུམ་གྱི་སྡུག་བསྔལ་དེ་དག་ལ་བསམ་བློ་ཞིག་བཏང་ནས་དེ་ལྟ་བུའི་འགྲོ་བ་དེ་དག་ལ་སྡུག་བསྔལ་འདི་ལྟ་བུ་མེད་ན་ཅི་མ་རུང་།ངས་རང་ནུས་གང་ཡོད་ཀྱིས་དེ་དག་ལ་ཕན་པ་ཞིག་སྒྲུབ་པར་བྱའོ་སྙམ་པའི་བྱམས་པའི་སེམས་དང་སྙིང་རྗེའི་སེམས་དུས་ཐུང་ངུ་ཞིག་རང་རྒྱུད་ལ་བསྐྱེད་པ་ཙམ་གྱིས་ཀྱང་རང་ཉིད་ཀྱི་སྡིག་སྒྲིབ་མང་པོ་དག་འགྲོ་བའི་ཕན་ཡོན་ཡོད་པ་དང་།དངོས་སུ་གཞན་དོན་གྱི་ལས་ལ་འཇུག་ན་ཧ་ཅང་གི་ཕན་ཡོན་ཆེན་པོ་ཞིག་ཡོད་པར་གསུངས་ཡོད་པ་རེད།